
Határozatlansági relációk a harmonikus analízisben

Kulcsszavak: Harmonikus analízis; Fourier-analízis; Fourier-transzformáció
Dolgozatunkban klasszikus harmonikus analízisbeli tételek kiterjesztésével foglalkoztunk,
különös tekintettel a kvaternióértékű Fourier-transzformáltat övező határozatlansági relációkra.

Előszőr a kvaterniók ferdetestjét vezetjük be, majd megmutatjuk, hogyan lehet olyan
függvényeket értelmezni, amelyek értékkészlete ebből a ferdetestből való. Az ilyen függvényeken
vektortér-struktúrákat definiálunk és ezek közti elemi összefüggéseket igazolunk.

Mindezek után az ilyen függvénytereken értelmezhető operátorral, a Fourier-transzformálttal
kezdünk el foglalkozni. Ennek beláttuk több, fontos tulajdonságát majd egy Donoho-Starkéhoz
hasonló határozatlansági relációt vezettünk le.

Az utolsó fejezetben egy általános elvvel, a Stein-módszerrel foglalkozunk. Megmutatjuk,
hogyan lehet az általa használt ötleteket a mi esetünkben véghezvinni, ennek segítségével pedig
egy új határozatlansági relációt fogalmazunk meg, illetve bizonyítunk be.



